Elevii, cel puțin șapte la număr, erau veniți din mai multe județe și participau la Olimpiada Națională de Istorie, organizată în Brașov. Direcția de Sănătate Publică (DSP) Brașov a deschis o anchetă, cu toate acestea Inspectoratul Școlar Județean Brașov nu a deschis nicio anchetă considerând că nu are momentan motive în lipsa unei plângeri penale.
Conform Edupedu.ro, elevii care participau la Olimpiada Națională de Istorie au luat prânzul la un restaurant din Codlea, alături de profesori, însă în momentul în care s-au întors la hotel, în Poiana Brașov, au început să se simtă foarte rău. Majoritatea au acuzat stări de greață și chiar au vomitat.
Conform sursei citate cei șapte elevi au vârstele între 14 și 18 ani și sunt din județele Călărași, Constanța și Alba. Toți au fost duși cu ambulanțele la Spitalul Județean din Brașov, însă au existat și alți elevi care s-au simțit mai rău după câteva ore.
Diana Pop Goșmanu, purtătorul de cuvânt al DSP Brașov, a anunțat că a fost declanșată o anchetă. Momentan rezultatele nu sunt gata, însă autoritățile vor informa publicul despre concluzie în momentul în care aceasta va exista.
Conform Edupedu.ro, o parte dintre profesori ar fi încercat să mușamalizeze situația, astfel că între elevi s-a creat o stare de panică pentru că nimeni nu știa ce se întâmplă. Medicii nu exclud nici scenariul conform căruia tinerii nu au suferit o toxiinfecție alimentară ci pur și simplu o infecție virală.
Între timp, șeful ISJ Brașov, Florin Tripșa, a anunțat că nu are să reproșeze organizatorilor și că nu a primit nicio plângere oficială. În acest sens, Inspectoratul Școlar Județean Brașov nu a declanșat o anchetă.
Cazul seamănă izbitor cu cel al tinerilor care au ajuns la spital după ce s-au intoxicat la un complex turistic, tot în Brașov. Cei 40 de copii au acuzat dureri abdominale, stare de greață și vărsături. “Am fost anunțați că un grup de copii cazați la un complex turistic din localitatea Fundata prezintă probleme medicale (dureri abdominale, grețuri, vărsături).
La fața locului s-au deplasat 2 autospeciale pentru transport victime multiple, 2 echipaje SMURD si 2 ambulanțe SAJ”, a transmis ISU Brașov. Incredibil, tot în Brașov ajungeau la spital alți 20 de copii dintr-o altă pensiune. Aici, părinții i-au acuzat pe organizatori că le-au dat celor mici ciorbă cu ”apă din hazna”, în schimbul a 2.000 de lei.
În spital au ajuns inclusiv o parte dintre părinți, care au ajuns la concluzia că mâncarea din acest spital era mai bună ca în pensiune. ”Ne-a venit mâncarea comandată în loc de porcăriile ălora. De 10.000 de ori mai bună. De un miliard de ori mai bună. Mulţumim!“, se plângea un părinte revoltat.